Plavetnilo

Okruženje: velika kuća izgrađena velikim djelom od stakla, prozračna. Na brežuljku odmah iznad mora; osamljena. More se čuje. Donji dio je laboratorij. Muž i žena sami žive

Sunce zapada u tamno plavo, gotovo crno, more. Snažni valovi udaraju o stijene uz glasan šum. Odmah iznad tih stijena osamljeno stoji jedna velika kuća. Njeni prozori su ogromni. Ako je gledate iz daljine možda će vam više nalikovati na nakupinu stakla nego na kuću. Pomorci koji svakodnevno plove nekakvih 20 km od kopna, nađe li se sunce pod određenim kutom na nebu, moraju odvraćati pogled od kuće zbog snažnog odsjaja.

No ako kuću promatrate iz blizine izgledat će vam jako zgodno. Zidovi su napravljeni od glatkog kamena nalik mramoru. Kroz velike prozore sunce bogato obasjava moderan skupi interijer bez obzira gdje se ono na nebu nalazilo. Čak je vrh kuće uređen u istom stilu. Umjesto da izgrade krov, vlasnici su se odlučili postaviti ravnu ploču koja je svako malo ispresjecana okruglim prozorima sa tamnim kulisama. Kuća ima oblik šesterokuta. Do nje vodi uska privatna cesta koja se nakon 300 metara čistine zavlači u šumu. S obje strane ceste naslagan je zidić od kamena.

Moglo bi se reći da kuća najljepše izgleda baš sad, u doba zalaska sunca. Voće na stolu u blagovaonici se rumeni. Njegova sjena pada na zid pokraj akvarija. Ribe u njemu plivaju živahnije nego inače, kao da su i one impresionirane prizorom zalaska sunca. Jedino će podrum zauvijek ostati zakinut za prirodno svjetlo, a baš je to mjesto gdje Adam provodi najviše svog vremena. No sada je Adam na balkonu s pogledom na more. Promatra kako se kapljice mora crvene na suncu nakon što ih val baca preko deset metara u vis.

Adam je kroz zadnja dva mjeseca razvio naviku da na ovaj način provodi prelazak dana u noć. U početku mu je društvo pravila njegova žena Marija. Ali nakon nekog vremena, za nju se u tome izgubila čar pa ona sada u ovo doba obično priprema večeru. Njemu ovo predstavlja punjenje baterija prije nego se baci na posao u svom laboratoriju. Često je znao provesti cijelu noć radeći, a bez da zna da se sunce ponovo vidi na nebu, no ovog puta sa suprotne strane. Njegova žena, za razliku od njega, je jutarnji tip koji funkcionira po strogo određenom ritmu već preko desetljeća. Ustajanje je uvijek u sedam, doručak i spremanje za posao do 7:45, a potom se radi do 16. Ona se bavi uređenjem interijera te organizacija njenog vremena u prvoj liniji ovisi o rasporedima klijenata. Tijekom vremena je naučila da stavljanje potreba klijenata (ma kakve one bile) na prvo mjesto može značiti preporuku, ponovno angažiranje ili stvaranje poslovnih veza – sve što je ambicioznoj poduzetnici od iznimne važnosti. Stoga, ovisno o tim potrebama, njen posao se može sastojati od sastajanja sa klijentima, „uredskih“ zadataka ili od rada na terenu. Često ne može planirati unaprijed više od tjedan dana. No kakve god njene obaveze bile na određen dan, od 7:45 pa do 16 je vrijeme uvijek rezervirano za posao.

Nakon 16 sati slijedi opuštanje. Ono može uključivati najrazličitije stvari: izleti sa gliserom, kupanje na plaži, izležavanje na kauču i gledanje filmova sa svojim mužem.

No u zadnje vrijeme, ovo opuštanje se sve više svodi na samotno gledanje televizije ili pripremanje večere. Naime njezin muž, trenutno radi na jednom važnom projektu, koji bi, kako on kaže, mogao donijeti revoluciju u genskoj terapiji.

No koliko god to bilo impresivno, u njoj se po prvi put od kad su se oženili, pojavio osjećaj da se udaljavaju jedno od drugog. Svog muža je upoznala kada ju je kompanija za koju je tada radila poslala da sredi dvije prostorije instituta za genetiku. Već tada primjetila je da Adam izuzetnu pažnju pridaje svojim istraživanjima i otkad su skupa on je radio na brojnim važnim projektima. Ali uvijek bi našao vremena i za nju. Barem bi svoj raspored prilagodio njenom kako bi i on bio slobodan poslje 4. A evo, ovaj tjedan čak dva dana su proveli praktički bez da su i riječi progovorili jedno s drugim. I sada dok ga gleda kroz prozor kako sjedi na balkonu, ima osjećaj da će i ovo biti jedan od takvih dana. Pogled mu je prikovan uz stijene koje zapljuskuje more. Ali njegove misli su negdje drugdje. Možda negdje daleko, možda na sveučilištu na kojem je nekad predavao ili u laboratoriju u podrumu. Ili možda uz neku drugu ženu! „Ali ne, to je nemoguće“, pomislila je. Marija nema još niti 30 godina, pametna je i definitivno ljepša od njegovih kolegica. A već se puno puta i uvjerila koliko je Adam smatra privlačnom. No kroz zadnjih mjesec dana ova misao joj je proletjela kroz glavu par puta.

Dok je tako razmišljala, Adam se jedva primjetno trznuo. Kao da je krajičkom oka nešto vidio. Ili je pak njemu nekakva čudna misao prošla glavom. Pogledao je u pod i kao da mu se svijest vratila u ovdje i sada. Ustao se i krenuo unutra.

Adam je deset godina stariji od Marije, no izgleda mlado za svoje godine. Fizički je u dobroj formi, iako zasluge tome treba više pripisati pažljivoj prehrani nego fizičkoj aktivnosti. Lice mu je mladoliko i bez ikakvih bora. Jedini znak starenja je proćelavost. Malo je viši od svoje supruge.

- Što se dogodilo? – Na televiziji su bile scene nekakvog sukoba na Bliskom Istoku, sa puno prašine, zavoja, drhtanja kamera i svakakvog meteže.

- Oh, ma ni ne gledam. Ostavila sam je upaljenu dok sam pripremala večeru.

Adam je gledao u televiziju čekajući da reporter spomene ime zemlje, no potom je program prešao na iduću vijest te je on prebacio na glazbeni kanal. Prišao je Mariji i stavio joj ruku oko ramena. Ona ga je zagrlila. Čudan osjećaj je ovaj zagrljaj proizveo u Mariji. Činilo joj se kao da je osjetila nekakvu tugu u njemu, kao da je on na neki način... tješi. No ovo je ubrzo pripisala svojim mislima od maloprije.

Za večerom su pričali uglavnom o njenom poslu. Zatim su pogledali neku komediju na tv-u. Marija je otišla spavati. Bila je dobro raspoložena; svakako bolje nego prije večere. A Adam je sišao u svoj laboratorij.